Nakon Senata o Iraku u Zastupničkom domu Kongresa
Demokratske stranke pokušava navesti predsjednika Busha na značajne promjene po pitanju Iraka
Zakonodavne aktivnosti u Washingtonu po pitanju Iraka ovaj se tjedan 'sele' iz Senata u Zastupnički dom Kongresa. Većinski demokrati objavili su vrlo malo podrobnosti o svojoj strategiji kada je u pitanju Irak, no Dan Robinson izvješćuje o onome što se za sada zna - o pokušaju Demokratske stranke da predsjednika Busha natjera na značajne promjene. Demokratska stranka u Senatu nema dovoljno glasova da dovede u pitanje strategiju predsjednika Busha u Iraku. U Zastupničkom domu, demokrati planiraju još jedan krug glasovanja o Iraku tijekom ovog mjeseca. Predsjednik Bush je zatražio da Kongres odobri izdvajanje dodatnih 190 milijardi dolara za vojne operacije u Iraku i Afganistanu. To je daleko više od iznosa koji je predsjednik naveo u veljači, kada je objavio plan o slanju pojačanja u Irak i intenziviranju akcija protiv pobunjenika. Predsjednikov najnoviji zahtjev stavlja demokrate u nezgodan položaj. Anti-ratna struja u vlastitoj stranci kritizira ih da predsjedniku previše popuštaju. No, za usvajanje zakona u Senatu – bez obzira na mogući predsjednikov veto – demokrati nemaju dovoljno glasova. Frustracija je očita u riječima čelnika demokratske većine u Zastupničkom domu, Stenyja Hoyera, koga su novinari upitali hoće li demokrati na koncu predsjedniku ipak dati ono što on traži. Što demokrati u ovom trenutku mogu učiniti, objasnila je Nancy Pelosi, predsjedateljica Zastupničkog doma. Demokrati bi mogli odgađati razmatranje ovog pitanja nekoliko mjeseci, vjerojatno i u 2008. godinu, a istodobno se posvetiti manje kontroverznim zakonima. Primjerice - većoj kontroli nad američkim firmama koje posluju u Iraku, pogotovo zaštitarskim i drugim sigurnosnim tvrtkama. Na koncu, Zastupnički dom će razmotriti i zakonsku mjeru koja od predsjednika Busha traži da Kongresu u roku od 60 dana predstavi plan o povlačenju američkih postrojbi. Čak i čelnik republikanaca u Zastupničkom domu John Boehner kaže da Kongres ima obvezu proći kroz predsjednikov zahtjev – njegovim riječima – 'vrlo gustim češljem'. Premda se protivi postavljaju rokova za povlačenje, Boehner kaže da će on i njegovi stranački kolege podržati zakonsku mjeru koja traži od predsjednika da definira općeniti plan o povlačenju iz Iraka. Doduše, dodaje Boehner, vojska vjerojatno već ima takav plan. Ministar obrane Robert Gates nedavno je izjavio da vjeruje da je predsjednik Bush signalizirao promjenu misije u Iraku kada je podržao preporuku generala Petraeusa da se povuče više od 30 tisuća vojnika. No, demokrati kažu da to nije dovoljno – jer bi se time broj vojnika u Iraku samo vratio na razinu koja je postojala prije slanja pojačanja, početkom godine.